b'\n_START_ARTICLE_\nRaimundas Jasiukaitis\n_START_SECTION_\nBiografija\n_START_PARAGRAPH_\nViolon\xc4\x8delininkas Raimundas Jasiukaitis gim\xc4\x97 1957 liepos 26 d. Kaune. 1978 m. baig\xc4\x97 Kauno Juozo Naujalio men\xc5\xb3 mokykl\xc4\x85 violon\xc4\x8del\xc4\x97s specialyb\xc4\x99 (Vilniaus Petrausko kl.). Tapo trij\xc5\xb3 respublikini\xc5\xb3 jaun\xc5\xb3j\xc5\xb3 violon\xc4\x8delinink\xc5\xb3 konkurs\xc5\xb3 nugal\xc4\x97toju._NEWLINE_1978 m. \xc4\xafstojo \xc4\xaf Lietuvos muzikos konservatorijos (dabar Lietuvos muzikos ir teatro akademija) violon\xc4\x8del\xc4\x97s klas\xc4\x99 pas prof. Dom\xc4\x85 Svirsk\xc4\xaf, kuri\xc4\x85 1983 m. baig\xc4\x97 su pagyrimu. Kamerinio ansamblio disciplinos mok\xc4\x97si pas pedagogus doc. Michail\xc4\x85 \xc5\xa0enderov\xc4\x85 ir prof. Algird\xc4\x85 Vizgird\xc4\x85. Baig\xc4\x99s studijas gavo tuo metu egzistavus\xc4\xaf respublikin\xc4\xaf paskyrim\xc4\x85 studijuoti Maskvos valstybin\xc4\x97je Piotro \xc4\x8caikovskio konservatorijos aspirant\xc5\xabroje._NEWLINE_1983-1988 m. studijavo ir s\xc4\x97kmingai baig\xc4\x97 studijas pas prof. Mark\xc4\x85 Milman\xc4\x85.\n_START_SECTION_\nKoncertin\xc4\x97 veikla\n_START_PARAGRAPH_\nNuo 1982 m. iki 1996 m. dirbo Vilniaus Balio Dvariono de\xc5\xa1imtmet\xc4\x97je vaik\xc5\xb3 muzikos mokykloje violon\xc4\x8del\xc4\x97s mokytoju. Tuo pat metu grojo Vilniaus universiteto kameriniame ansamblyje, taip pat senosios muzikos ir \xc5\xa1okio ansamblyje \xe2\x80\x9eBanchetto Musicale\xe2\x80\x9c bei Verki\xc5\xb3 r\xc5\xabm\xc5\xb3 trio. 1987 m. konkurso keliu pateko \xc4\xaf Lietuvos nacionalinio simfoninio orkestro violon\xc4\x8deli\xc5\xb3 grup\xc4\x99. 1997 m. laim\xc4\x97jo konkurs\xc4\x85 violon\xc4\x8deli\xc5\xb3 grup\xc4\x97s II-ojo koncertmeisterio vietai u\xc5\xbeimti._NEWLINE_Nuo 1987 m. aktyviai koncertavo su \xc4\xafvairiais kameriniais ansambliais. Per eil\xc4\x99 met\xc5\xb3 paruo\xc5\xa1\xc4\x97 daugyb\xc4\x99 program\xc5\xb3 su \xc5\xbeymiais Lietuvos bei u\xc5\xbesienio atlik\xc4\x97jais, tokiais kaip Giedr\xc4\x97 Kaukait\xc4\x97, Regina Maci\xc5\xabt\xc4\x97, Judita Leitait\xc4\x97, Gintar\xc4\x97 Sk\xc4\x97ryt\xc4\x97, Edgaras Montvydas - Prudkauskas, Algirdas Janutas, Marcel Beekmanas (Olandija), Sigut\xc4\x97 Stonyt\xc4\x97, Charles Humprhries (Did\xc5\xbeioji Britanija), Vieri Bottazzini (Italija), Philippe Bernold (Pranc\xc5\xabzija) ir daug kit\xc5\xb3.\n_START_SECTION_\nKoncertin\xc4\x97 veikla ansamblyje "Musica Humana"\n_START_PARAGRAPH_\n1989 m. pakviestas \xc4\xaf ansambl\xc4\xaf \xe2\x80\x9eMusica Humana\xe2\x80\x9c._NEWLINE_Ansamblio sud\xc4\x97tyje parengti koncertai su klavesinist\xc4\x97mis Giedre Luk\xc5\xa1aite-Mrazkova, Aina Kalnciema, su instrumentalistais Raimundu Katiliumi, Audrone Vaini\xc5\xabnaite, Jean \xe2\x80\x93 Louis Capezzali ir kitais. Parengta bendr\xc5\xb3 projekt\xc5\xb3 su Valstybiniu \xc4\x8ciurlionio kvartetu - tai pasirodymai festivalyje ,,Kur\xc5\xa1i\xc5\xb3 Nerija\xe2\x80\x98\xe2\x80\x98, 2000 m. dalyvavimas Vilniaus festivalyje su tarptautiniu projektu ,,Tiltas\xe2\x80\x98\xe2\x80\x98, kuriame buvo atlikti J. S. Bacho ir A. Martinai\xc4\x8dio k\xc5\xabriniai. 2003 m. tokiu pa\xc4\x8diu pavadinimu i\xc5\xa1leistas CD. Pranc\xc5\xabz\xc5\xb3 muzikos tarptautiniam projektui \xc4\xafra\xc5\xa1ytas Francois Couperin karali\xc5\xa1kas koncertas obojui, violon\xc4\x8delei ir klavesinui su \xc5\xbeymiu pranc\xc5\xabz\xc5\xb3 obojininku Jean \xe2\x80\x93 Louis Capezzali.\n_START_SECTION_\nVeikla su \xc4\xafvairiais kolektyvais\n_START_PARAGRAPH_\n2003 m. Lietuvoje ir u\xc5\xbesienyje grojo Jurijaus Ba\xc5\xa1meto vadovaujame Vilniaus festivalio kameriniame orkestre. Be min\xc4\x97t\xc5\xb3 kolektyv\xc5\xb3 Raimundas Jasiukaitis yra daug koncertav\xc4\x99s \xe2\x80\x9eBaltic Trio\xe2\x80\x9c sud\xc4\x97tyje, su stygini\xc5\xb3 kvintetu \xe2\x80\x9eIntermezzo\xe2\x80\x9c, violon\xc4\x8delinink\xc5\xb3 ansambliu \xe2\x80\x9eQuincelli\xe2\x80\x9c, taip pat Lietuvos operos ir baleto teatro (toliau \xe2\x80\x93 LNOBT) kameriniu orkestru bei Lietuvos kameriniu orkestrais. Kaip solistas bei \xc4\xafvairi\xc5\xb3 kolektyv\xc5\xb3 narys koncertavo daugyb\xc4\x97je pasaulio scen\xc5\xb3, \xc4\xafvairiuose festivaliuose, tokiuose, kaip \xe2\x80\x9eMusica RARA\xe2\x80\x9c Erfurte, \xe2\x80\x9eVendsyssel Danijoje, \xe2\x80\x9eMonmartre en Europe\xe2\x80\x9c Pary\xc5\xbeiuje, \xe2\x80\x9eVale ot Glamorgan\xe2\x80\x9c Velse, Baltijos \xc5\xa1ali\xc5\xb3 kompozitori\xc5\xb3 festivalyje Stokholme, \xe2\x80\x9eKur\xc5\xa1i\xc5\xb3 Nerijos\xe2\x80\x9c festivalyje Neringoje, \xe2\x80\x9eArs Baltica\xe2\x80\x98\xe2\x80\x98 Niurnberge\xe2\x80\x98\xe2\x80\x98, Bornholm\xe2\x80\x98\xe2\x80\x98 Danijoje, festivalyje ,,Gaid\xe2\x80\x98\xe2\x80\x98 Lietuvoje, ,,Pa\xc5\xbeaislio\xe2\x80\x98\xe2\x80\x98, \xe2\x80\x9eMari\xc5\xb3 klavyr\xc5\xb3\xe2\x80\x98\xe2\x80\x98 bei kt. festivaliuose. Solinis atlik\xc4\x97jo repertuaras gausus barokin\xc4\x97s ir \xc5\xa1iuolaikin\xc4\x97s muzikos k\xc5\xabriniais. Raimundas Jasiukaitis buvo kviestas \xc4\xaf \xc4\xafvarius kolektyvus atlikti basso continuo solo partijas. Ne kart\xc4\x85 atliko solo basso continuo LNOBT spektakliuose \xe2\x80\x9ePasijose pagal Jon\xc4\x85\xe2\x80\x9c bei ,,Vilniaus\xe2\x80\x98\xe2\x80\x98 festivalyje.\n_START_SECTION_\n\xc4\xaevertinimai\n_START_PARAGRAPH_\n1995 m. paskirta auk\xc5\xa1\xc4\x8diausio laipsnio Lietuvos kult\xc5\xabros ministro stipendija_NEWLINE_1997 m. paskirta auk\xc5\xa1\xc4\x8diausiojo laipsnio valstyb\xc4\x97s stipendija'